‘CENTEL’ รายได้โต3% ปันผล5สต.
&nbsp;
11 ส.ค. 2554

โพสต์ทูเดย์ — โรงแรมเซ็นทรัลพลาซาฝ่าวิกฤตสำเร็จ ไตรมาส 4 กำไรทะยาน 53 ล้านบาท ทั้งปี 2552 รายได้โต 3% ธุรกิจโรงแรมโต 11%
บริษัท โรงแรมเซ็นทรัลพลาซา (CENTEL) ประกาศผลดำเนินงานปี 2552 กำไรสุทธิ 53 ล้านบาท คิดเป็นกำไรหุ้นละ 0.04 บาท ลดลงจากปี 2551 กำไรสุทธิถึง 345 ล้านบาท หรือ 0.26 บาทต่อหุ้น แต่เฉพาะไตรมาส 4 มีกำไรสุทธิ 53 ล้านบาท พลิกจากไตรมาส 3 ขาดทุนสุทธิ 166 ล้านบาท 
สาเหตุที่กำไรปี 2552 ลดลงมากถึง 292.9 ล้านบาท เพราะระหว่างปีมีรายจ่ายพิเศษคือ การตั้งสำรองการจ่ายเงินปันผลของกองทุนรวมสิทธิการเช่า 156 ล้านบาท ขาดทุนจากการปิดแบรนด์อาหาร 2 แบรนด์รวม 55 ล้านบาท และขาดทุนจากการเปิดโรงแรมใหม่ที่เซ็นทารา แกรนด์ มิราจ บีช รีสอร์ท พัทยา 70.8 ล้านบาท
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร CENTEL กล่าวว่า ปี 2552 บริษัทมีรายได้รวมขยายตัวกว่า 3% เป็น 8,436 ล้านบาท แม้จะเป็นปีที่ได้รับผลกระทบจากหลายปัจจัย โดยรายได้หลักมาจากธุรกิจอาหาร 54% ส่วนรายได้ของธุรกิจโรงแรมเติบโต 11.2%
“ในช่วง 6 เดือนแรก นักท่องเที่ยวต่างประเทศลดลงถึง 16.5% หลังจากนั้นก็เริ่มฟื้นตัว โดยเฉพาะในเดือน ธ.ค. เพียงเดือนเดียวมีนักท่องเที่ยวต่างประเทศจำนวน 1.68 ล้านคน เพิ่มขึ้น 45.2% นับเป็นอัตราการเติบโตสูงที่สุดในรอบ 10 ปี”
ด้านคณะกรรมการมีมติจ่ายเงินปันผลในอัตราหุ้นละ 0.05 บาท